วันนี้มาจัดดีล Dinner Wongnai Bangkok Restaurant Week 2016 ลดแล้วอยู่ที่ nett 699 บาท คุ้มอีกแล้ว!!! มี 2 คอร์สให้เลือก เป็นเนื้อวากิวทั้งคู่ แต่เลือกเป็น ชาบู หรือ สุกี้ญี่ปุ่น

จานแรก: อาหารเรียกน้ำย่อย 3 อย่างโดยเชฟทำมาแต่ละวัน วันนี้เป็นแซลมอนสุกราดซอสเปรี้ยวหวาน ซูชิลูกกลม และของทอดยัดไส้เนื้อ เมนูแรกยังไม่รู้สึกพิเศษอะไรนะ 

จานหลัก: ขอเลือกเป็นชุด ชาบูชาบู เนื้อวากิว 

เนื้อวากิวสุดยอดเลย เลิศมาก สไลซ์มาแผ่นใหญ่เบ้ง บางกำลังดีไม่ได้บางเฉียบลอกหลวงประชาชน ลายสวยงาม น่าทานและอร่อยนุ่มมาก ปริมาณไม่น้อยเลย ทานหมดถาดอิ่มพอดี 

น้ำจิ้มมี 3แบบ พอนซึ งา และแบบเผ็ด ตอนแรกลองชิมแต่ละอันก่อน รู้สึกยังไม่เข้มข้นเท่าไหร่ เลยมาบรรเลงเองเอามาผสมกันทั้งหมดเน้นพอนซึเป็นหลัก รสชาติโอเคเลย เข้มข้นถูกใจมีทั้งเปรี้ยวหวานเค็มเผ็ด

เครื่องผัก เห็ดและเส้นต่างๆ รวมอยู่ในเซ็ทแล้วเติมได้ไม่อั้น จะมีพนักงานสี่คนถือถาดวนเวียนมาตักใส่หม้อให้เลย ไม่ต้องทำเอง คุณภาพของดีทุกอย่างเลย ผักสีเขียว เห็ดหอมเกรดดี เผือกร่วนบาง รากไม้สมุนไพร แบบเสริฟไม่อั้น อิ่มและประทับใจมาก 

อาหารปิดท้าย: มี 3 ช้อยส์ โซซุย(ข้าวต้มญี่ปุ่น) /ราเมง/อุด้ง 

ขอเป็นข้าวต้มดีกว่าเพราะไม่ค่อยได้ทานที่ไหน พนักงานจะเอาข้าวสุกมาต้มในน้ำซุปที่เหลือในหม้อเลย ใส่ไข่และซอสนิดหน่อย ส่วนตัวชอบมาก ข้าวนุ่มเด้งอร่อยทานกับน้ำซุปที่ต้มจนรสชาติกลมกล่อม แต่มาถึงจุดนี้ บอกเลยอิ่มมาก!

ของหวาน: มีให้เลือก 3 ช้อยส์ ไอศกรีม/วาราบิโมจิรสชาเขียว/วุ้นชิราตามะ 

จัดไปสองอย่างสำหรับสองชุด วาราบิโมจิรสชาเขียวและวุ้นชิราตามะ รสชาติอร่อยไม่มีที่ติ มีความเป็นญี่ปุ่นชัดเจน มีความเข้มข้นของชาเขียวและความหนึบหนับของโมจิและดังโงะ รสชาติโดยรวมอร่อยผ่านเลย

ชุดหมูคุโรบุตะ (650) : อันนี้สั่งเพิ่มมาอีกคอร์ส เนื้อหมูลายสวยอร่อยไม่แพ้วากิวเลยแต่ปริมาณในถาดน้อยกว่าเนื้อ ใครไม่ทานเนื้อ แนะนำหมูโอเคมากเลยค่ะ 

ร้านสวย บรรยากาศและบริการดีเยี่ยม พรีเมี่ยมสมชื่อ

ร้านอยู่บนชั้น 5 Central Embassy